Foto's: Nuwe Mej. SA slaggereed vir haar kroningsjaar | Maroela Media
Zozibini Tunzi is Mej. Suid-Afrika 2019. (Foto: Verskaf)
"Ek weet nog nie wat om te voel nie, alles is net so oorweldigend. Maar ek het 'n baie lang tyd vir hierdie oomblik gewag en dit is uiteindelik hier. So, ek is net ongelooflik gelukkig om hier te kan staan."
Só het die 25-jarige Zozibini Tunzi Vrydagaand gesê kort nadat sy as Mej. Suid-Afrika 2019 gekroon is. Selfs met haar glimmende silwer rok en die skitterende Buhle-kroon op haar kop, was die blinkste deel van Tunzi haar spierwit glimlag wat byna nie 'n oomblik van haar gesig gewyk het nie.
Op 'n vraag of sy elke dag só glimlag, het sy gelag en geantwoord: "Ek het natuurlik ook my af dae, maar oor die algemeen probeer ek altyd positief bly en gelukkig wees. En vandag is ek net opreg gelukkig."
Tunzi neem oor by Tamaryn Green wat die afgelope jaar die Mej. Suid-Afrika-kroon gedra het. Vanjaar se eerste prinses is Sasha Lee Olivier (26) van Alberton wat by Tunzi sal oorneem indien sy om watter rede ook al nie meer haar pligte kan vervul nie.
Dit is redelik duidelik wat die nuwe Mej. Suid-Afrika se fokus gaan wees vir dié jaar wat sy die kroon dra. "Onderrig en opvoeding. Ek voel asof ek nie sou wees waar ek vandag is as dit nie vir my opvoeding en onderrig was nie. Ek glo elke kind verdien dit om gehalte-onderrig te ontvang; dit is dus beslis 'n gebied waar ek verandering teweeg wil bring," sê sy.
Zozibini Tunzi tydens 'n mediakonferensie kort nadat sy as Mej. Suid-Afrika 2019 gekroon is. (Foto: Mariné Lourens/Maroela Media)
"Ek het vir Mej. Suid-Afrika ingeskryf omdat dit sal bydra tot my doelwit om 'n doelgerigte lewe te lei. Ek is nog altyd geïnspireer deur mense wat uitsonderlike dinge in die lewe doen; mense wat positiewe verandering teweegbring en hul stempel afdruk op hul gemeenskap en die wêreld. Ek glo nog altyd ons is op hierdie aarde om méér te doen as net na onsself om te sien. 'n Gedeelte van ons lewe moet gewy word om in diens van ander te wees, veral daardie mense wat hulp die meeste nodig het.
"Ek kom uit een van die mees agtergeblewe provinsies in Suid-Afrika en het al eerstehands gesien hoe 'n groot invloed net 'n klein bietjie hulp op iemand se lewe kan hê. Ek wil dit vir iemand kan doen."
'n Aspek wat Tunzi onmiddellik laat uitstaan het tussen die 16 finaliste is haar kort hare. Dit is nie gereeld dat deelnemers aan Mej. Suid-Afrika met kort, eenvoudige haarstyle spog nie. En ook hieroor is Tunzi onapologeties en vol selfvertroue.
"Ek beplan geensins om haarstukke te dra gedurende my jaar as Mej. Suid-Afrika nie. Dit is hoe ek by die kompetisie aangekom het en dit is hoe ek my hare al die afgelope twee jaar dra. Hoekom moet ek noudat ek in 'n sekere platform inbeweeg, verander wie ek is? Ek besef dit is net die manier waarop die samelewing skoonheid definieer, maar ek glo vroue het baie fasette en is nie eendimensioneel nie. Ons kan mooi wees, maak nie saak hoe ons lyk nie, of dit nou met haarstukke of met kort hare is."
Die openbareskakelingstudent sê sy sien die meeste uit na al die verskillende mense wat sy as Mej. Suid-Afrika gaan ontmoet, juis omdat sy mal daaroor is om verskillende mense se stories te hoor. Sy voeg by sy wil graag hoop bied aan dié mense so ver as wat sy gaan.
Zozibini Tunzi omhels haar 13-jarige suster, Ayakha, nadat sy pas as Mej. Suid-Afrika 2019 gekroon is (Foto: Verskaf)
Tunzi is van Tsolo in die Oos-Kaap afkomstig en het tot haar kroning in Tuine in Kaapstad gebly waar sy studeer en werk. Sy sal egter nou die Moederstad vir die Goudstad moet verruil en sien uit daarna om haar intrek te neem in die luukse woonstel in Sandton wat deel vorm van haar pryse.
Tunzi het ook 'n splinternuwe Mercedes-Benz-cabriolet ontvang wat sy vir haar kroningsjaar kan gebruik. Maar sy gaan nie gou agter die spoggerige motor se stuurwiel inskuif nie. "Ek moet nog 'n bestuurslisensie kry!" lag sy effens skaam. "So, ek sal nie gou my motor self kan bestuur nie, wat 'n bietjie hartseer is, maar dit is goeie motivering om dit so gou moontlik te doen."
Kalm, iemand wat volhard in wat sy wil doen en by wie ander maklik aanklank kan vind. Dít is hoe Mej. Suid-Afrika 2019 haarself opsom.
Vinnige feite oor Zozibini Tunzi:
– Sy kan goed sing, hoewel sy nooit in die openbaar sing nie.
– Sy het drie susters, Yanga (30), Sibabalwe (24) en Ayakha (13).
– Haar gunsteling-televisieprogram is Game of Thrones.
– Sy lees tans The Secret van Rhonda Byrne.
– Haar gunsteling-kos is geurige vleisbredie met stampmielies.
– In haar vrye tye geniet sy dit om te lees, dokumentêre rolprente te kyk of die strand te besoek en langs die kus fiets te ry.
– Sy is 'n getroue Marvel-aanhanger en lees graag Wonder Woman-strokiesboeke.
Zozibini Tunzi, Mej. Suid-Afrika 2019, saam met die beoordelaars. Van links is Thando Hopa, Anele Mdoda, Tunzi, Connie Ferguson, Demi-Leigh Nel-Peters en Catriona Gray. (Foto: Verskaf)
Zozibini Tunzi beantwoord vrae tydens 'n mediakonferensie kort nadat sy as Mej. Suid-Afrika 2019 gekroon is. (Foto: Mariné Lourens/Maroela Media)
Tamaryn Green, Mej. Suid-Afrika 2018, in 'n asemrowende skepping van Galluzzi e Gini. (Foto: Mariné Lourens/Maroela Media)
Die huidige Mej. Heelal, Catriona Gray, het 'n rok van Biji La Maison de Couture gedra. (Foto: Mariné Lourens/Maroela Media)
Tamaryn Green, Mej. Suid-Afrika 2018. (Foto: Mariné Lourens/Maroela Media)
Zozibini Tunzi, Mej. Suid-Afrika 2019. (Foto: Verskaf)
Nee wat – daar was baie mooier meisies. Kyk maar wie was die beoordeelaars.
O genade. African queen.
Ons sien sy sing graag???? Gaan sy nou sommer ook aan AMERICA'S GOT TALENT deelneem? Want verder lees sy net strokiesverhale?